หวั่นแล้งปีนี้หนักสุด ลามธุรกิจเกี่ยวเนื่อง
กสิกรไทยเตือนภัยแล้งหนักสุดรอบ 15 ปี ฉุดกำลังซื้อเกษตรกร ลามธุรกิจเกี่ยวเนื่องป่วนหนัก
4 มี.ค. 2558

กสิกรไทยเตือนภัยแล้งหนักสุดรอบ 15 ปี ฉุดกำลังซื้อเกษตรกร ลามธุรกิจเกี่ยวเนื่องป่วนหนัก
ศูนย์วิจัยกสิกรไทยออกรายงานประเมินภาวะภัยแล้งปี 2558 ว่า ภัยแล้งปีนี้ซึ่งเริ่มขึ้นตั้งแต่เดือน พ.ย.ที่ผ่านมา เป็นครั้งที่หนักสุดในรอบ 15 ปี หากวัดจากปริมาณน้ำในเขื่อน ซึ่งอาจทำให้ชาวนาสูญเสียรวมถึงกว่า 1.4 หมื่นล้านบาท จนเป็นแรงกดดันสำคัญต่อการบริโภคในปีนี้ ซ้ำเติมภาวะราคาสินค้าเกษตรตกต่ำเป็นทุนเดิม และจะกระทบยาวไปถึงธุรกิจที่เกี่ยวเนื่อง
ทั้งนี้ รายได้เกษตรกรผู้ปลูกข้าวที่ลดลง จะส่งผลต่อเนื่องไปยังอำนาจซื้อสินค้าในธุรกิจเกี่ยวเนื่อง พิจารณาได้จากปริมาณจำหน่ายสินค้าในธุรกิจเกี่ยวเนื่องในภาคเกษตรหลายรายการปรับตัวลดลงในช่วงที่เกิดภัยแล้ง อาทิ ยอดจำหน่ายรถกระบะในเดือน พ.ย.-ธ.ค. 2557 ที่ลดลงจากช่วงเดียวกันของปีก่อน 20.8% รถจักรยานยนต์ลดลง 11.6% และโทรทัศน์สีที่ลดลง 10.2% ดังนั้นผู้ประกอบการในธุรกิจเกี่ยวเนื่องควรมีการปรับตัวเพื่อรับมือกับผลดังกล่าวที่อาจเกิดขึ้นในช่วงที่เหลือของภัยแล้งปีนี้ โดยเร่งการประชาสัมพันธ์ จัดโปรโมชั่น และขยายฐานลูกค้าให้กว้างขึ้น 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ปัญหาภัยแล้งคาดว่าจะกระทบต่อกำลังซื้อและธุรกิจหลายภาคส่วนในต่างจังหวัด เนื่องจากกลุ่มเกษตรกรถือเป็นกลุ่มผู้บริโภครายใหญ่
อย่างไรก็ตาม ทางธนาคารไม่ได้กังวลมากเป็นพิเศษ เนื่องจากเศรษฐกิจที่ยังฟื้นตัวได้ไม่เต็มที่และปัญหาหนี้ครัวเรือนสูง เป็นปัจจัยที่กดดันกำลังซื้อผู้บริโภคและภาคธุรกิจในปีนี้อยู่แล้ว ขณะที่สถานการณ์ของลูกค้าธุรกิจขนาดกลางและขนาดย่อม (เอสเอ็มอี) ในปัจจุบันยังไม่มีรายงานแจ้งขอขยายเวลาชำระหนี้เพิ่มเติมเข้ามาแต่อย่างใด